ARRAIZ BARBADILLO (EH Bildu, 2014-12-11):
Egun on berrio ere.
Harrituta nago jarrerarekin, Egibar jaunaren eraso jarrerarekin. Gauza bat da aurrekontu egitasmo bat defendatzea eta badakit aurrekontu egitasmo hau defendatzea nahiko zaila dela, baina beste aldeetan erasotzea defentsa gisa ez zait ez ulergarria, ez onargarria iruditzen.
Beste alde batetik, esan behar dut Gipuzkoan bizi den arabar gisa esan behar dut oso ezker onez hartzen dugula Gipuzkoan bizi garenok zer nolako kezka hartzen duen EAJren legebiltzar kide taldeak Gipuzkoan gertatzen denaren inguruan.
Batzuetan Gipuzkoako Biltzar Nagusiak ere ematen du Legebiltzar honek. Pentsatzen dut batzutan ere bizkaitar eta arabar gizajoak, inor ez delako beraiekin arduratzen, eta hain zuzen ere nik uste dut –datuen arabera behintzat– Bizkaian eta Araban dauden zenbait egoera benetan askoz kezkagarriagoak direla Gipuzkoan daudenak baino.
Beste alde batetik ere, ezin dut ulertu egiten duzuena. Zuek koherentziaren maisu eta ez dago ulertzeko modurik. Iaz Gipuzkoan eta onartu zenituzten aurrekontuak, Gipuzkoan ez ezik toki guztietan egonkortasuna, instituzioen egonkortasuna funtsezkoa zelako etorkizunerako, hori zen funtsezkoena eta, aurten aldiz, aldatu duzue irizpidea.
Ematen du krisi egoeran ez gaudela, gauzak aldatu direla. Ez dakit zer aldatu den. Ez dakit non dagoen zuen koherentzia, zuek beti koherentzia lezioak ematen gainontzeko guztiei. Beti atzera begira, beti ispiluarekin, atzera begirako ispiluarekin. Ba kasu honetan ere ez dakit non dagoen koherentzia.
Iaz gauza bat esan, duela bi urte gauza bat esan, eta orain kontrakoa egin eta orain esaten duzue egin duzuela benetan eredu desberdinen arteko talka dagoelako, eta lehen esaten zenuten ezetz, ez genituela gauzak hain desberdin egiten eta orain ematen du baietz. Orduan, ez dago ulertzeko modurik.
Gipuzkoako atalarekin amaitzeko, esango genuke nik baietz, eredu desberdina dagoela, eredu alternatiboa dagoela...
...orduan ez dago ulertzeko modurik.
Gipuzkoako atalarekin amaitzeko esango nuke nik baietz, eredu desberdina dagoela, eredu alternatiboa dagoela, ikusten dela noski Gipuzkoan egiten duguna ez da egin nahiko genukeena, ez da gure eredua, baina indar harremanen arabera egin behar dugu; 50 batzarkidetik 23 dauzkagu eta horren arabera egiten ditugu gure politikak.
Eta alde horretatik esan behar dugu langile publikoen egoera eta baldintzak mantendu eta hobetu ditugula, klausula sozialak ezartzea lege bihurtu dugula eragile eta sindikatuekin elkarlanean, zerga politika aldatu dugula onerako, behintzat ahal izan dugun guztia, tokiko garapen eredua martxan dagoela eta horretan dagoela benetan inbertsioak egiteko modua eta bidea eta lan erreformari, gure partetik, ahalik eta muga gehien jarri dizkiogu.
Zuek aldiz, ez duzue inolako arazorik lan erreforma hori babesteko, inplementatzeko eta horren arabera ere elkarrizketa sozialaren mahaia martxan jartzeko. Hori bai, Confebaskeko mafia guztia oso pozik dago zuekin eta erabat salduta dauden sindikatuak, UGT eta Comisiones alegia, ere bai, horiek oso pozik zuen politikarekin.
Guk beste gauza batzuk ere egin ditugu, Kabia adibidez proiektua non publifikatu ditugun hiru adinekoentzako egoitzak eta gainera langileen baldintzak mantenduz.
Eta alde horretatik eta esan beharko nuke, Bilduk baduela enpresa munduarekin harremana. Aipatu dituzu enpresa txiki eta ertainak, gauza bat esango dizut, enpresa horietatik langile asko Bildukoak dira edo Bilduri botoa ematen diote baina enpresa horietako buru askok ere EH Bilduri ere ematen diote botoa, Gipuzkoan eta gainontzeko herrialdeetan.
Eta esango dizut gauza bat, enpresa buru horiek ez dute beraien burua batere ordezkatuta sentitzen Adegiren partetik eta Arantxa Tapia sailburuaren partetik ere ez. Hori ere esango dizut esan digutelako, harremana daukagu beraiekin eta esan digute hori horrela dela.
Alde horretatik guk uste dugu gauzak beste modu batez egin daitezkeela. Aipatu duzunean egoera ez dela hain larria, nik ez dut datu bataila horretan gehiegi sakondu nahi, baina nire ustez, nahiko adierazgarria da adibidez gaur egun Euskal Autonomia Erkidegoan 450.000 pertsona pobrezia, txirotasun arriskuan daudela esatea eta ez da guk emandako datu bat, baizik eta Caritasek eta beste batzuk emandako datua.
Beste alde batetik ere, gaur egun gure hiru herrialdeetan badira 100.000 pertsona baino gehiago egunero jaten dutenak elikagaien bankuetatik eta horiek gu bizi garen auzoetan bizi dira. Gu ez gara beste toki batzuetan bizi, gu beraien inguruan eta beraien ondoan bizi gara eta egoera hori guztia ikusten dugu, ez dugu zorionez pairatzen baina ikusten dugu. Eta guk uste dugu hori aldatu behar dela.
Langabeziari dagokionez, autokonplazienteak izan gaitezke baina kontua da Euskal Autonomia Erkidegoaren zifrak daudela Txipre, Malta, Grezia eta Espainiaren parean. Hori baldin bada gure parametroa eta horrekin alderatzerik baldin badugu, gure ustez akabo.
Eta amaitzeko gauza bat, gure ustez politika gauzak aldatzeko tresna da edo bestela ez da. Zuk demostratu duzu akuarioko errege izateko borondate guztia duzula, ez dago arazorik, bakoitzak egiten du bere hautaketa, guk ez dugu inolako arazorik horretarako baina guk gauzak aldatu nahi ditugu, hobetu nahi ditugu.
Zu atzera begira egon zara, esango dizut gauza bat, garai hartan eta errenta unibertsalaren inguruan eztabaida hori egin zenean, gogoratu nahi dut herri ekimen legegile batek ekarri zuela proposamen hona, horren atzean sindikatuak zeuden, ELA, LAB, ESK eta beste batzuk hor zeuden, gehiengo sindikal osoa hor zegoen, herri mugimendua ere bazegoen.
Eta herri mugimenduak eta sindikatuek salatu zuten zuek hemen hori guztia desitxuratu egin zenutela, hemen aprobatutakoa eta benetan beraiek proposatutako eskubide sozialen kartak ez zutela zerikusirik.
Eta horri kasu eginez, Euskal Herritarrokoek eta gero Aralarrek eta gero Eusko Alkartasunak ere ezezkoa eman zioten desitxuratze lan horri. Orduan ez esan ez dena, diot herri honetan guztiok ere memoria dugulako eta zorionez bakoitzak berea.
Eta zuk esan duzu, "zuen eredua eta, nola gauzatzen da? Nola egiten da?" Ba nola egiten den? Esan dizut, ez da gure eredua, baina proposatzen dugu hitzarmen berri bat, hitzarmen berri bat. New deal bat Euskal Herrirako edo kasu honetan Euskal Autonomia Erkidegorako.
Eta maila horretan planteatzen dugu lau oinarrien inguruan, esan duzu ez dudala oinarririk eman. Lau oinarri eman ditut adostasuna horiek landu ahal izateko. Bata da politika publikoak horretan murrizketarik ez egitea. Beste bat da zerga erreforma, gure ustez urgentziazkoa eta adibidez, zuek bultzatutako kontrarreforma fiskala guztiz kontrako norabidean doa.
Eta beste alde batetik, enplegua suspertzeko benetako plan bat egin behar dela eta horretarako planteatzen dugula industrian inbertsio sendo eta iraunkorrak egitea. Eta azkenik eta inportanteena, erabakiak hemen hartzea, ez ekartzea beste toki batzuetan hartzen dituzten erabakiak eta hemen aplikatzea. Gure borondatea egon badago hemen mahai baten bueltan esertzen baldin bagara, eztabaida dezakegu eta agian adostu ere bai.
Guk bakarrik EH Bilduk zenbakiengatik, kopuruengatik, indar harremanarengatik bakarrik ezin du. Beste batzuen adostasuna behar du halako gauzak egin ahal izateko eta planteatzen dugu hemen ea zein dagoen prest halako eztabaida egiteko eta horren arabera halako politika propioak hemen erabakitzeko eta hemen aplikatzeko. Baina zuek erakutsi duzuena denbora honetan izan da ez duzuela inolako asmorik gurekin negoziatzeko izan.
Eta hori lehen aipatu dut eta orain berretsi behar dut. Alde horretatik, gure ustez posible zen gauza batzuk adostea eta gu, gure parametroetatik atera gara, gure posizio naturaletatik irten gara, kontraesanak sortuz gure baitan. Baina hori guztia egin dugu saiatzeko akordio horiek bilatzen. Eta zuen partetik egon den jarrera izan da hitz egitera ez esertzea ere.
Hori da kontua. Ez da aukerarik egon mahai baten bueltan eserita egoteko. Hori da guk topatu dugun jarrera. Orduan, ez dugu ulertzen zertara datorren orain esatea gure partetik itxurakeria egon dela. Guk ahaleginak egin ditugu, tematu gara ahaleginean eta hala eta guztiz ere, ezinezkoa izan da zuen partetik borondate politikorik egon ez delako.
Zuek nahiago duzue momentuz, eta espero dut laburrerako izatea, akuarioan lau pareten artean bueltaka jarraitzea.
Eskerrik asko.